(3)

EJRK:n haavoittuvuusarvioinnissa seuraavat seikat nousivat esille Belgian osalta: a. Belgiassa kotitalouksien velkaantuneisuus on lisääntynyt kautta linjan. Lisääntyneen velkaantuneisuuden pääsyynä on asuntoluotonannon jatkuva ja ripeä kasvu. Luotonantopolitiikat ovat viime vuosina tiukentuneet, mutta tämä trendi näyttää nyt katkenneen. Samanaikaisesti mikrotason tiedot osoittavat, että tiettyjen kotitalouksien ryhmillä on suuria asuntolainoja suhteessa kiinteistöomaisuuden arvoon, käyttävät suuren osan tuloistaan velkojen hoitoon ja omistavat vähän nettovarallisuutta suhteessa velkataakkaan. b. Talous- tai finanssimarkkinasokki – esimerkiksi työttömyyden lisääntyminen ja/tai tulojen kasvun hidastuminen – voisi johtaa lainojenhoitokyvyn heikkenemiseen näissä runsaasti velkaantuneissa kotitalouksissa, ja asuntolainojen takaisinmaksun laiminlyöntien määrä saattaisi kasvaa, mikä aiheuttaisi luottotappioita pankeille, erityisesti jos asuinkiinteistöjen hinnat laskevat. Lisäksi, jos talouden epäsuotuisa skenaario toteutuisi, siihen liittyvät kielteiset vaikutukset kotitalouksien tuloihin ja omaisuuteen saattaisivat vahvistaa alkuperäistä sokkia, mikä puolestaan vahvistaisi kielteisiä suoria ja välillisiä vaikutuksia rahoitusjärjestelmän vakauteen (esim. kotitalouksien olisi vähennettävä kulutustaan pystyäkseen hoitamaan lainansa). c. Lisäksi asuinkiinteistöjen hinnat, jotka ovat nousseet merkittävästi viimeisen kolmenkymmenen vuoden aikana, ovat nousseet viime vuosina tuloja ja vuokria nopeammin. Nimellisarvon mukaan laskettuna asuinkiinteistöjen hinnat ovat nyt lähellä finanssikriisin edeltävää tasoa. Hintojen yliarvostuksesta on joitakin merkkejä, mutta vaihtoehtoiset arvostusmallit eivät kuitenkaan vahvista tätä yksiselitteisesti. Korkeat ja nousevat asuinkiinteistöjen hinnat voivat johtaa kotitalouksien velkaantuneisuuden lisääntymiseen sekä yleisellä tasolla että haavoittuvien kotitalouksien keskuudessa. d. Samalla EJRK panee myös merkille Belgian asuinkiinteistösektorin haavoittuvuuksia lieventävät tekijät. Ensinnäkin belgialaisten kotitalouksien yhteenlaskettujen rahoitusvarojen arvo on suhteellisen korkea suhteessa velkaan. Toiseksi asuntolainat ovat tyypillisesti lyhennettäviä lainoja, joiden juoksuaika on lyhyempi kuin 25 vuotta. Tästä syystä belgialaisten kotitalouksien velat pienenevät melko nopeasti verrattuna muiden unionin maiden tilanteeseen. e. EJRK panee merkille Belgiassa käyttöönotetut asuinkiinteistöihin liittyvät toimet. Yleisesti Belgian viranomaiset ovat keskittyneet pankkien häiriönsietokyvyn varmistamiseen suhteessa asuinkiinteistösektorilta tuleviin riskeihin. Nationale Bank van Belgiën/Banque Nationalen (NBB/BBN) joulukuussa 2013 tekemä päätös soveltaa lisäpääomavaatimuksia sisäisten luottoluokitusten menetelmää soveltavien luottolaitosten belgialaisiin kiinnitysluottovastuisiin (2) sekä NBB/BNB:n julkinen tiedonanto, jossa kehotettiin suurempaan valppauteen asuinkiinteistöihin liittyvien riskien osalta, voivat myös vaikuttaa lieventävästi olemassa oleviin haavoittuvuuksiin. Lisäksi asuntolainojen verovähennystä tiukennetaan parhaillaan. NBB/BNB on myös julkisesti sitoutunut ottamaan käyttöön uusia pääomavaatimuksia riskilainoihin (esim. korkean luototusaseen lainat) puuttumiseksi, jos tällaiset riskilainat muodostavat jatkossakin suuren osan uusista myönnetyistä lainoista. Myös tämän odotetaan jossain määrin rajoittavan uusien haavoittuvuuksien syntymistä. Toimenpiteitä runsaasti velkaantuneisiin kotitalouksiin tai asuinkiinteistöjen hintojen jatkuvaan nousuun liittyvien haavoittuvuuksiin puuttumiseksi ei ole kuitenkaan otettu käyttöön. Vaikka NBB/BNB toimenpiteet ovat asianmukaisia asuinkiinteistöihin liittyvien haavoittuvuuksien luonteeseen nähden, ne saattavat olla riittämättömiä niihin puuttumiseksi täysimääräisesti,